Diari Oficial de la Generalitat Valenciana


Sumari del DOGV 5917, del 19-12-2008 (2008/14830)

ORDE de 17 de desembre de 2008, de la Conselleria d'Immigració i Ciutadania, per la qual es regulen i convoquen ajudes destinades a la realització de projectes dirigits a la integració social de persones immigrants per a l'exercici 2009.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5917

Data del DOGV
:   19-12-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/14386


Data del document
:   17-12-2008

Organisme emissor
:   Conselleria d'Immigració i Ciutadania

Tipus de document
:   Ordre

Anàlisi jurídica

 Descriptors 

:   * integració social
    * migrant
    * societat sense fins de lucre
    * integració dels migrants
    * ajuda social
    * suport econòmic
    * ajuda pública

ORDE de 17 de desembre de 2008, de la Conselleria d'Immigració i Ciutadania, per la qual es regulen i convoquen ajudes destinades a la realització de projectes dirigits a la integració social de persones immigrants per a l'exercici 2009. [2008/14980]
El paper de la Comunitat Valenciana, en matèria d'estrangeria, està condicionat pel repartiment competencial que realitza la nostra Constitució, i que atribuïx a l'Estat, amb caràcter exclusiu l'esmentada matèria. Per tant, l'actuació autonòmica queda circumscrita a l'exercici de les competències que, dins del respecte a la Constitució, ha assumit estatutàriament, i que incidint de manera indirecta en l'àmbit de l'estrangeria, tenen un marcat caràcter social. Així, l'article 49, apartats 24 i 27 de l'Estatut d'Autonomia de la Comunitat Valenciana atribuïx a la Generalitat la competència exclusiva sobre servicis socials i assistència social.
Esta orde de convocatòria d'ajudes pretén implicar els agents socials, en la gestió i la prestació de servicis, a fi de millorar la qualitat de vida de la població immigrant, reduir diferències entre ciutadans i, finalment, progressar en el procés d'integració social de la població immigrant en el si de la societat valenciana.
Les accions que s'inclouen en esta orde estan subvencionades i cofinançades per la Generalitat i el Ministeri de Treball i Immigració.
Per tant, de conformitat amb el que ha establit l'article 47.11 del Decret Legislatiu de 26 de juny de 1991, del Govern Valencià, pel qual s'aprova el Text Refós de la Llei d'Hisenda Pública de la Generalitat Valenciana, i per la Llei 38/2003, de 17 de novembre, General de Subvencions, per raó de les atribucions que em conferix l'article 28 de la Llei 5/1983, de 30 de desembre, de Govern Valencià,
ORDENE
Primer
La Conselleria d'Immigració i Ciutadania, dins dels límits pressupostaris aprovats per a este fi, concedirà ajudes a entitats sense finalitat lucrativa per a la realització de projectes dirigits a la integració social de persones immigrants per a l'exercici 2009.
Segon
La present convocatòria d'ajudes es realitza pel procediment de tramitació anticipada d'expedients de gasto, previst en l'Orde de 26 de setembre de 1994, de la Conselleria d'Economia i Hisenda. El Projecte de Llei de Pressupostos de la Generalitat per a l'exercici 2009 preveu la línia de subvenció T6377000 en l'aplicació pressupostària 99.46.11.212.60.8, destinada a l'esmentada finalitat, amb una dotació de 400.000 euros. No obstant això, l'import global màxim de les ajudes convocades per la present orde quedarà condicionat a l'existència de crèdit adequat i suficient per a atendre-les en la Llei de Pressupostos de la Generalitat que resulte aprovada per a l'exercici 2009.
Una vegada aprovada i publicada l'esmentada llei de pressupostos, per orde de la Conselleria d'Immigració i Ciutadania, es donarà publicitat a la línia pressupostària concreta i a l'import global màxim definitiu destinat a la concessió de les ajudes previstes en la present convocatòria, en el cas que este import diferisca de la dotació que per a l'esmentada línia figura en el paràgraf anterior.
Tercer
L'import global màxim d'esta convocatòria establit en l'article anterior podrà ser objecte d'ampliació en cas de produir-se un increment dels crèdits de la línia de subvenció T6377000 com a conseqüència d'una generació derivada dels ingressos superiors de caràcter finalista que eventualment poguera rebre la Generalitat del Ministeri de Treball i Immigració, en el marc de la gestió per al 2009 del Fons de Suport a l'Acollida i la Integració de Persones Immigrants i al Reforç Educatiu d'estos, respecte de les previsions d'ingressos per a la dita finalitat que figuren en el Projecte de Llei de Pressupostos de la Generalitat per a l'exercici 2009.
En este supòsit, l'assignació a les entitats beneficiàries dels dits crèdits objecte d'ampliació no requerirà una nova convocatòria i es realitzarà d'acord amb els mateixos criteris de valoració i procediment d'assignació recollits en les bases de la present convocatòria.
En tot cas, amb caràcter previ a la seua aplicació, per orde de la Conselleria d'Immigració i Ciutadania, es donarà publicitat a este increment de crèdits i a l'import global definitiu destinat a la concessió de les ajudes previstes en la present convocatòria.
Quart
La present convocatòria, de conformitat amb l'article 3.4 del Decret 147/2007, de 7 de setembre, del Consell (DOCV núm. 5596, d'11 de setembre), pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, no necessita notificació a la Comissió Europea per no ser-li d'aplicació l'article 87.1 del Tractat CE, al no suposar avantatge econòmic, ja que les entitats a què van dirigides les ajudes no exercixen activitats econòmiques en què poden oferir béns o servicis en el mercat, ni afectar els intercanvis comercials entre els estats membres.
Cinqué
S'aproven les bases per les quals es regix la present convocatòria, incloses com a annex I de la present orde, el model de sol·licitud, inclòs com a annex II, i la resta d'annexos.
DISPOSICIONS FINALS
Primera
Es delega en la Direcció General d'Immigració la resolució dels expedients de reintegrament de subvencions que puguen resultar pertinents en execució de la present orde. Així mateix, se li autoritza per a dictar les resolucions i instruccions necessàries per al desplegament i execució de la present orde.
Segona
En tot el no regulat en esta orde, cal ajustar-se al que disposa el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, i en els preceptes bàsics de la Llei 38/2003, de 17 de novembre, General de Subvencions i del Reial Decret 887/2006, de 21 de juliol, pel qual s'aprova el Reglament de la Llei General de Subvencions.
Tercera
Esta orde entrarà en vigor l'endemà de la publicació en el Diari Oficial de la Comunitat Valenciana.
Quarta
De conformitat amb el que han establit els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present orde, que posa fi a la via administrativa, pot ser recorreguda potestativament en reposició o bé cal plantejar directament recurs contenciós administratiu en els terminis i davant dels òrgans que s'indiquen a continuació:
a. El recurs de reposició ha d'interposar-se davant del conseller d'Immigració i Ciutadania en el termini d'un mes comptador des de l'endemà de la seua publicació.
b. El recurs contenciós administratiu ha de presentar-se davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.
València, 17 de desembre de 2008
El conseller d'Immigració i Ciutadania,
RAFAEL BLASCO CASTANY
ANNEX I
Bases de la convocatòria d'ajudes destinades a la realització de projectes dirigits a la integració social de persones immigrants per a l'exercici 2009
Primera. Objecte de la subvenció
1. Les ajudes s'atorgaran en concepte de subvenció a fi de contribuir al finançament de projectes dirigits a la integració social de persones immigrants realitzats per entitats privades sense finalitat lucrativa de la Comunitat Valenciana, que s'emmarquen en algun dels programes previstos en l'apartat següent.
2. Podran ser objecte de subvenció els projectes d'intervenció social amb la població immigrant que s'inscriguen en algun dels programes assenyalats a continuació, articulats al seu torn en tres grans grups de programes:
Grup de programes 1: Programes dirigits a col·lectius d'immigrants d'alta vulnerabilitat:
Programa 1A: Atenció social amb població sbsahariana en situació o en risc d'exclusió social.
Programa 1B: Intervenció social, sociolaboral o socioeducativa amb població immigrant amb especials dificultats d'integració: entre altres, dones víctimes de violència i/o explotació, menors, persones discapacitades i persones amb malalties cròniques o discapacitades.
Grup de programes 2: Programes d'acollida integral per a l'atenció de les necessitats bàsiques i de suport a la inserció de persones immigrants:
Programa 2A: Allotjament i manutenció durant un període de temps limitat.
Els projectes que s'enquadren dins d'este programa podran incorporar, de manera addicional i complementària, un altre tipus d'atenció dirigida a les persones beneficiàries d'allotjament i manutenció: orientació, assessorament i informació bàsica sobre la societat d'acollida, traducció/interpretació, derivació a altres recursos socials, formació, etc.
Grup de programes 3: Programes d'integració sociocultural i inserció laboral de les persones immigrants:
Programa 3A: Aprenentatge de les llengües oficials i de la cultura de la Comunitat Valenciana, així com manteniment de la cultura del país d'origen.
Programa 3B: Primera atenció, informació, traducció, assessorament, mediació, integració i orientació per a persones immigrants, especialment, sobre els recursos i funcionament de la sanitat, l'educació, l'habitatge, l'ocupació i la formació.
Programa 3C: Sensibilització i foment de la interculturalitat que facilite l'acceptació de la diversitat en l'entorn social.
Programa 3D: Promoció de la no-discriminació i igualtat de tracte de les persones immigrants.
Programa 3E: Intervenció social, sociolaboral o socioeducativa, amb jóvens immigrants des de 18 a 25 anys.
Programa 3F: Accés, participació i implicació de les dones immigrants en els àmbits social, laboral i educatiu.
3. Les subvencions estaran destinades a finançar els gastos corrents derivats del desenrotllament de les activitats, sense que puguen entendre's subvencionables els gastos relatius al funcionament ordinari de l'entitat, ni l'adquisició de material inventariable.
4. Els projectes objecte de finançament han de ser executats en la Comunitat Valenciana durant l'exercici 2009.
Segona. Sol·licitants i requisits
1. Podran sol·licitar les ajudes aquelles entitats privades sense finalitat lucrativa que complisquen els requisits següents:
a) Tindre seu social i desplegar les seues activitats en la Comunitat Valenciana.
b) Estar legalment constituïdes i inscrites en el registre administratiu que segons la seua naturalesa jurídica li corresponga.
c) Presentar un projecte d'actuació en el marc d'esta convocatòria dirigit a l'atenció o a la problemàtica de la població immigrant i la seua integració en la societat d'acollida.
d) Les entitats en les quals no concórreguen cap de les circumstàncies establides en l'article 13.2 i 13.3 de la Llei 38/2003, de 17 de novembre, General de Subvencions.
2. No podran obtindre la condició de beneficiaris d'estes subvencions i, per tant, quedaran excloses de la convocatòria, les entitats en les quals concórreguen alguna de les circumstàncies següents:
a) Aquelles entitats els projectes de les quals no es corresponguen amb algun dels programes establits en la base primera de la present orde i, per tant, no s'ajusten a fi d'esta convocatòria.
b) Aquelles entitats que presenten projectes el contingut de les quals no abaste la puntuació mínima establida, si és el cas, per la Comissió Avaluadora a què fa referència la base sisena de la present convocatòria.
c) Aquelles entitats per a les quals s'haja previst una subvenció nominativa en l'annex de transferències corrents del programa 313.50 Integració de la Immigració de la Llei de Pressupostos de la Generalitat per a l'exercici 2009 per al seu sosteniment o el desenvolupament de programes dirigits a persones immigrants, excepte aquelles entitats amb què la Conselleria d'Immigració i Ciutadania subscriga convenis de col·laboració per al finançament d'actuacions d'acollida i integració de persones immigrants basant-se en els crèdits assignats a la Comunitat Valenciana pel Ministeri de Treball i Immigració per a la gestió del Fons de Suport a l'Acollida i la Integració d'Immigrants i al Reforç Educatiu 2009.
Tercera. Formalització de sol·licituds i terminis
1. Les sol·licituds es formalitzaran segons el model que s'acompanya, com a annex II, a la present convocatòria i estaran dirigides a la Direcció General d'Immigració de la Conselleria d'Immigració i Ciutadania. Estos models de sol·licitud estan a disposició dels interessats en la pàgina web http://www.cic.gva.es.
2. Les sol·licituds, juntament amb els annexos i la documentació, han d'estar degudament formalitzades i subscrites per qui ostente la representació de l'entitat i podran presentar-se en el Registre de la Conselleria d'Immigració i Ciutadania, situat en la plaça de Sant Nicolau, 2 de València (CP 46052) o per qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27 de novembre).
En cas d'enviament per correu certificat, la presentació de la documentació en la corresponent oficina de correus ha d'efectuar-se en sobre obert a fi que l'exemplar destinat a la Conselleria d'Immigració i Ciutadania siga segellat i datat abans de ser certificat, de conformitat amb l'article 31 del Reial Decret 1829/1999, de 3 de desembre, pel qual s'aprova el reglament que regula la prestació dels servicis postals (BOE núm. 313, de 31 de desembre).
3. El termini per a la presentació de les sol·licituds serà d'un mes comptador des de l'endemà de la publicació de la present convocatòria en el Diari Oficial de la Comunitat Valenciana. L'incompliment d'este termini determinarà automàticament l'exclusió de la convocatòria.
Quarta. Documentació
1. Es presentarà una única sol·licitud (annex II) per entitat per al o als projectes per als quals se sol·licite subvenció. Cada entitat podrà presentar fins a un màxim de dos projectes, sempre que cada un d'estos es puga adscriure a un grup de programes dels tres previstos en l'apartat 2 de la base primera de la present orde.
2. La sol·licitud ha d'anar acompanyada de la documentació següent:
a) Una fitxa tècnica, segons el model que s'acompanya com a annex III, per a cada un dels projectes per als quals se sol·licita subvenció.
b) Una memòria explicativa de cada un dels projectes presentats a l'empara de la present convocatòria, que permeta ampliar la informació reflectida en la corresponent fitxa tècnica. Esta memòria individualitzada per projecte ha de contindre, a l'efecte de la seua valoració, informació detallada sobre els punts següents:
- Presentació de l'entitat sol·licitant, detallant almenys els aspectes següents: implantació en la Comunitat Valenciana, nombre de socis o afiliats, forma d'accés al recurs, grau d'especialització de l'entitat en l'atenció al col·lectiu d'immigrants, estructura i capacitat de gestió, promoció de la participació social i participació de voluntariat en el desenvolupament dels programes, així com experiència de l'entitat en la realització dels programes sol·licitats.
- Justificació de l'adscripció del projecte presentat a un dels grups de programes previstos en l'apartat 2 de la base primera de la present orde.
- Avaluació de les necessitats socials que justifiquen els objectius del projecte.
- Àmbit territorial en què s'executarà el projecte i objectius d'este.
- Previsió del nombre de persones beneficiàries del projecte durant el període d'execució d'este.
- Termini d'execució del projecte, descripció de les actuacions que s'han de realitzar i temporalització d'estes.
- Horari setmanal d'atenció del recurs amb indicació del règim horari i dies d'atenció.
- Recursos humans amb què compta l'entitat per a l'execució del projecte, amb indicació del perfil professional i l'existència o no de vinculació juridicolaboral.
- Pressupost de gastos derivat de l'execució del projecte, desglossat per conceptes, diferenciant el gasto corrent del d'inversió, si és el cas.
- Existència d'altres fonts de finançament públic o privat associades al projecte o cofinançament del projecte per la mateixa entitat sol·licitant.
- Previsió d'indicadors de seguiment i avaluació de les activitats que s'han de realitzar en execució del projecte.
- Projectes subvencionats en l'exercici anterior que coincidisquen en l'objecte amb els sol·licitats en la present convocatòria.
Addicionalment, els projectes que s'integren en el grup de programes 2 (Programes d'acollida integral per a l'atenció de les necessitats bàsiques i de suport a la inserció de persones immigrants), han de fer constar també:
- Nombre de places d'allotjament oferides per a persones immigrants.
- Temps mitjà estimat d'estada temporal.
- Informació sobre la ubicació exacta de les places d'allotjament i el sistema de gestió del servici (gestió directa de les places o concertada amb tercers).
- Perfil dels usuaris: atenció a col·lectius d'especial vulnerabilitat.
- Criteris de selecció dels usuaris, si és el cas, per part de l'entitat.
- Règim de funcionament del servici: horaris, drets i deures dels usuaris, copagament dels usuaris, etc.
- Indicació, si és el cas, dels servicis addicionals oferits als usuaris juntament amb l'allotjament (manutenció, subministrament de material o ajudes econòmiques per a la cobertura de necessitats bàsiques, informació, orientació i assessorament, derivació a altres recursos socials, formació, etc.)
Aquelles dades o extrems dels previstos anteriorment que no hagen sigut aportats en la corresponent fitxa tècnica o memòria explicativa del projecte no podran ser tinguts en compte a l'efecte de la seua valoració.
c) Fotocòpia compulsada de la Targeta de Persones Jurídiques i entitats en general, en què conste el CIF de l'entitat sol·licitant.
d) Fotocòpia compulsada del DNI o, si és el cas, NIE o passaport del representant legal de l'entitat.
e) Fotocòpia compulsada de la documentació acreditativa de la capacitat del signatari de la sol·licitud per a representar a l'entitat (escriptura d'apoderament o certificat de l'acord de l'òrgan de govern de l'entitat facultant el representant legal per a subscriure la sol·licitud).
f) Fotocòpia compulsada dels estatuts de l'entitat en vigor.
g) Fotocòpia compulsada del document acreditatiu de la inscripció de l'entitat en el registre administratiu que per la seua naturalesa jurídica li corresponga (associacions, fundacions o entitats religioses).
h) Fitxa de manteniment de tercers degudament emplenada, segons el model que s'adjunta com a annex IV a esta convocatòria, en el cas que s'inicie la seua relació amb l'administració de la Generalitat Valenciana o quan es tracte d'una nova domiciliació bancària que no conste a l'òrgan concedent.
3. La presentació de la sol·licitud d'ajuda comportarà l'autorització del sol·licitant perquè la Direcció General d'Immigració obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social previstes en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, i en este cas el sol·licitant no ha d'aportar els corresponents certificats. No obstant això, el sol·licitant podrà denegar este consentiment, per mitjà de comunicació expressa i escrita en este sentit, i en este cas es veurà obligat a aportar, juntament amb la sol·licitud, els corresponents certificats emesos per l'Agència Estatal d'Administració Tributària, la Conselleria d'Economia, Hisenda i Ocupació i la Tresoreria de la Seguretat Social, expressius d'estar al corrent en el compliment de les obligacions tributàries i amb la Seguretat Social.
Cinquena. Ordenació i instrucció del procediment
1. En compliment de l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si després de la recepció de la instància i la documentació adjunta s'observa que falten documents o dades essencials per a la resolució de l'expedient, la Direcció General d'Immigració requerirà, per correu certificat i amb justificant de recepció, a l'entitat sol·licitant i li concedirà un termini de 10 dies perquè puga esmenar la falta o adjuntar els documents preceptius, amb indicació que, si no ho fera, els considerarà desistits de la seua sol·licitud. La declaració de l'esmentat desistiment es realitzarà en la resolució de la convocatòria a què fa referència la base huitena de la present orde.
2. La concessió de les subvencions es realitzarà per mitjà del procediment de concurrència competitiva a què es referixen l'article 22.1 de la Llei 38/2003, de 17 de novembre, General de Subvencions i l'article 55.1 del Reial Decret 887/2006, de 21 de juliol, d'acord amb els criteris de valoració fixats en estes bases.
L'òrgan encarregat de l'ordenació i la instrucció del procediment serà la Direcció General d'Immigració que, d'ofici, acordarà totes les actuacions necessàries per a la determinació, coneixement i comprovació de les dades per raó de les quals ha de pronunciar-se la resolució.
Sisena. Comissió avaluadora
1. L'examen i la valoració dels expedients presentats, així com la consegüent proposta de concessió i denegació de les ajudes, correspondran a una comissió composta per:
President: El director/a general d'Immigració.
Vocals:
- El cap del Servei d'Organització i Seguiment de la Conselleria d'Immigració i Ciutadania.
- El cap del Servei de Suport Tècnic de la Direcció General d'Immigració .
- Dos tècnics/es designats/des per la Direcció General d'Immigració d'entre el seu personal.
- Un/a funcionari/a de la Direcció General d'Immigració, que realitzarà les funcions de secretari/a de la comissió, amb veu però sense vot.
En cas de vacant, absència, malaltia o qualsevol altra causa legal, el règim de suplències serà el següent:
- El president de la comissió serà substituït per la/el cap d'Àrea d'Immigració de la Direcció General d'Immigració.
- El secretari/a de la comissió serà substituït per un altre funcionari/a de la Direcció General d'Immigració.
2. En allò no previst en el punt anterior, la comissió ajustarà el seu funcionament al que establixen l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.
3. Es faculta a la comissió avaluadora per a fixar, si és el cas, segons el nombre de projectes presentats per les entitats sol·licitants a cada un dels grups de programes previstos en l'apartat 2 de la base primera d'esta convocatòria i d'acord amb les disponibilitats pressupostàries que finalment es fixen per a esta, els punts següents:
a) La possibilitat d'establir una puntuació mínima per a la concessió de subvencions en cada un dels grups de programes indicats.
b) La distribució del crèdit global de la convocatòria entre cada un dels grups de programes indicats, dins dels rangs següents:
- Fins a un màxim del 60% del crèdit global, per als programes inclosos en el grup 2.
- Fins a un màxim del 30% del crèdit global, per als programes inclosos en el grup 1.
- Fins a un màxim del 30% del crèdit global, per als programes inclosos en el grup 3.
Setena. Criteris de valoració i procediment d'assignació
1. La comissió avaluadora descrita en la base anterior efectuarà la valoració dels projectes presentats tenint en compte els criteris següents:
a) Programes subvencionats en l'exercici anterior en els quals siga convenient la seua continuïtat per raons socials i d'eficàcia: fins a 5 punts.
b) Avaluació de les necessitats socials que justifiquen els objectius del projecte: fins a 10 punts.
c) Àmbit territorial d'execució i desenrotllament del projecte: fins a 5 punts.
d) Nombre de persones beneficiàries del projecte: fins a 5 punts.
e) Període d'execució del projecte: fins a 8 punts.
f) Horari setmanal d'atenció del recurs (règim horari i dies de prestació): fins a 12 punts.
g) Perfil professional dels recursos humans afectes l'execució del projecte i la vinculació juridicolaboral amb l'entitat: fins a 10 punts.
h) Cofinançament del projecte, valorant-se la capacitat de mobilització d'altres recursos, diferents dels que es puguen derivar de la concessió d'esta subvenció, així com l'aportació de recursos propis: fins a 5 punts.
i) Previsió de mecanismes de seguiment i avaluació del projecte: fins a 5 punts.
j) Qualitat i coherència del contingut tècnic del projecte: fins a 10 punts.
En el cas dels projectes presentats al grup de programes d'acollida integral per a l'atenció de les necessitats bàsiques i de suport a la inserció de persones immigrants (grup 2), no seran objecte de valoració els apartats d) i f) assenyalats en el paràgraf anterior i es valoraran addicionalment els criteris següents:
a) Acreditació de la ubicació del dispositiu d'allotjament: fins a 2 punts.
b) Servicis, diferents de l'allotjament, que oferix el projecte a la població immigrant atesa: fins a 8 punts.
c) Règim de gratuïtat del servici: fins a 5 punts.
d) Perfil dels usuaris del dispositiu d'allotjament, en raó a la seua condició d'alta vulnerabilitat o risc d'exclusió social: fins a 5 punts.
e) Nombre de places d'allotjament posades a disposició per a persones immigrants: fins a 10 punts.
f) Sistema de gestió del servici d'allotjament (directa o concertada amb tercers): fins a 6 punts.
g) Període mitjà estimat d'estada dels usuaris en el servici: fins a 6 punts.
2. La dotació pressupostària de la convocatòria es distribuirà entre les entitats sol·licitants de forma separada per a cada un dels grups de programes a què fa referència l'apartat 2 de la base primera de la present convocatòria, sempre que reunisquen els requisits fixats en la convocatòria i que aconseguixen la puntuació mínima que, si és el cas, puga establir la comissió avaluadora d'acord amb el que preveu l'apartat 3.a) de la base sisena d'esta orde.
3. El procediment d'assignació serà l'assenyalat a continuació, realitzant-se de forma independent per a cada un dels grups indicats:
a) L'aplicació dels criteris de valoració assenyalats en l'apartat 1 d'esta base determinarà la puntuació final obtinguda per cada entitat sol·licitant, així com la puntuació global obtinguda pel conjunt d'entitats beneficiàries en cada grup de programes dels previstos en l'apartat 2 de la base primera de la present convocatòria.
b) El quocient entre la dotació pressupostària assignada al respectiu grup, d'acord amb la previsió continguda en l'apartat 3.b) de la base sisena d'esta orde, i la puntuació global obtinguda pel conjunt de les entitats beneficiàries en este grup de programes determinarà el valor/punt.
c) L'import assignat a cada entitat beneficiària en el respectiu grup serà el resultant de multiplicar el nombre de punts obtinguts per la dita entitat pel valor/punt calculat d'acord amb el que disposa el paràgraf anterior.
d) En cap cas, la subvenció concedida podrà ser superior a l'import sol·licitat per l'entitat en el model d'instància. En conseqüència, si com a resultat del procés d'assignació descrit en els apartats anteriors es dóna esta circumstància en algun projecte, s'assignaria a este l'import sol·licitat per l'entitat, distribuint l'excés obtingut de la primera assignació entre la resta de projectes del mateix grup en assignacions successives basades en el mateix procediment assenyalat en este apartat.
Huitena. Resolució de la convocatòria
1. Una vegada realitzada la proposta de la comissió avaluadora sobre l'adjudicació de quantitats i la denegació de la subvenció a les entitats que no complisquen els requisits previstos en la base segona de la present orde, el conseller d'Immigració i Ciutadania resoldrà la present convocatòria.
En tot cas, la denegació de la subvenció ha de ser motivada i les raons es faran constar en la indicada resolució.
2. La resolució a què fa referència la present base ha de ser dictada i publicada en el termini màxim de sis mesos comptadors des de la data de publicació de l'Orde de la Conselleria d'Immigració i Ciutadania per la qual es dóna publicitat als crèdits i a la línia pressupostària que finançaran estes ajudes. En el cas que transcorregut este termini no s'haja dictat cap resolució, les sol·licituds presentades es consideraran desestimades, de conformitat amb el que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
L'esmentada resolució serà publicada en el Diari Oficial de la Comunitat Valenciana, d'acord amb el que establix l'article 59.6.b) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en l'article 18 de la Llei General de Subvencions.
Novena. Obligacions dels beneficiaris
Les entitats beneficiàries de la subvenció han de complir les obligacions següents:
a) Realitzar l'activitat que fonamenta la concessió de la subvenció, executant el projecte objecte de subvenció en l'exercici 2009.
b) Acreditar davant de l'entitat concedent la realització de l'activitat, així com el compliment dels requisits i condicions que determinen la concessió o gaudi de la subvenció.
c) Conservar els documents justificatius de l'aplicació dels fons rebuts inclosos els documents electrònics, perquè puguen ser objecte de les actuacions de comprovació i control.
d) Sotmetre's a les actuacions de comprovació i control financer que corresponen a la Intervenció General en relació amb la subvenció concedida, així com a les actuacions de comprovació que ha d'efectuar la Conselleria d'Immigració i Ciutadania en relació amb l'objecte i la destinació de l'ajuda concedida.
e) Comunicar a la Conselleria d'Immigració i Ciutadania, a través de la Direcció General d'Immigració, l'obtenció d'altres subvencions, ajudes, ingressos o recursos procedents de qualssevol administracions o ens públics o privats i concedits per a la mateixa finalitat prevista en la present convocatòria. Esta comunicació ha d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
f) Justificar davant de la Direcció General d'Immigració l'ajuda en els termes i terminis previstos en la present orde.
g) Donar a conéixer de manera inequívoca que es tracta d'una acció subvencionada per la Generalitat a través de la Conselleria d'Immigració i Ciutadania i cofinançada pel Ministeri de Treball i Immigració. A l'efecte han d'incorporar en tot el material imprés que es derive de les activitats objecte de la present orde els logotips de la Generalitat i del Ministeri de Treball i Immigració, que seran facilitats a les entitats beneficiàries per la Direcció General d'Immigració.
h) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions i en la base dotze de la present orde.
i) Trobar-se al corrent en el compliment de les seues obligacions tributàries i enfront de la Seguretat Social, havent d'acreditar este extrem amb anterioritat a dictar-se la proposta de resolució de concessió de la present convocatòria, així com en els processos de justificació de l'ajuda concedida, en cas de no haver atorgat l'autorització a què fa referència l'apartat 3 de la base quarta de la present convocatòria.
j) En el cas d'ajudes concedides per a programes d'allotjament i manutenció de persones immigrants, comunicar a la Direcció General d'Immigració les dades referides al nivell d'ocupació de les places objecte de subvenció amb una periodicitat quinzenal.
k) Quantes altres obligacions establix l'article 14 de la Llei 38/2003, General de Subvencions.
Deu. Règim de pagament de la subvenció
1. Llevat que la legislació de la Generalitat permeta un règim de lliurament de transferències corrents distint, el pagament de les ajudes i subvencions previstes en esta orde se subjectarà al que disposa l'article 47 bis del Text Refós de la Llei d'Hisenda Pública de la Generalitat Valenciana, establint-se el règim següent:
a) S'anticiparà un 40% de l'import de la subvenció, després de la concessió d'esta.
b) Després de l'aportació i la comprovació de la documentació justificativa de l'efectiva i la correcta aplicació de la suma lliurada en l'apartat anterior, es pagarà un segona bestreta la quantia del qual ascendirà al 20% de l'import de la subvenció.
c) La resta es pagarà després que el beneficiari justifique el compliment de la totalitat de l'objecte de la subvenció atorgada.
La resolució de concessió de les ajudes fixarà finalment, en el cas que la legislació de la Generalitat establisca un règim de lliurament de transferències corrents diferents del previst en el paràgraf anterior, el règim de pagament de les ajudes a què haja de subjectar-se la present convocatòria.
2. Als beneficiaris de les ajudes concedides a l'empara de la present orde no li serà exigida la constitució de garantia per la concessió de les bestretes de subvenció previstos en l'apartat anterior, en la seua condició d'entitats sense finalitat lucrativa, sempre que l'import de l'ajuda concedida no excedisca de 90.151,82 euros en el cas de finançar un sol programa, 150.253,03 euros en el cas de finançar dos programes o 210.354,24 euros en el cas de tres o més programes d'actuació, d'acord amb el que disposa el paràgraf segon de l'apartat 3.A), apartat b) de l'article 47 bis del Text Refós de la Llei d'Hisenda Pública de la Generalitat Valenciana.
En el cas que se superaren estos imports, l'entitat beneficiària ha de constituir garantia, davant de la Direcció Territorial d'Economia i Hisenda de la província respectiva, per l'import objecte de bestreta, per mitjà d'aval bancari o pòlissa d'assegurament a càrrec de qualsevol entitat oficialment reconeguda, especificant com a beneficiària de la dita garantia a la Direcció General d'Immigració.
Onze. Justificació de la subvenció
1. La justificació de la subvenció concedida per part de les entitats beneficiàries es realitzarà per mitjà de la presentació, davant de la Direcció General d'Immigració, de documentació de caràcter econòmic justificativa de l'import concedit i d'una memòria tècnica relativa a l'actuació subvencionada.
La documentació de caràcter econòmic que s'ha de presentar ha de justificar, per un import igual o superior a la subvenció concedida, els gastos corrents ocasionats en l'aplicació del programa subvencionat i contindrà:
a) Una llista detallada dels gastos ocasionats pel projecte objecte de subvenció, amb identificació del creditor i del concepte de gasto, import, data d'emissió i relació amb el projecte subvencionat.
b) Les factures o documents de valor probatori equivalent acreditatius dels gastos incorporats en la llista anterior, per mitjà de la presentació d'originals o fotocòpies compulsades. Estes han de reunir els requisits recollits en el Reial Decret 1496/2003, de 28 de novembre (BOE núm. 286, de 29 de novembre), pel qual s'aprova el Reglament pel qual es regulen les obligacions de facturació i es modifica el Reglament de l'Impost sobre el Valor Afegit.
Esta justificació de caràcter econòmic ha de ser realitzada en relació a cada un dels pagaments percentuals recollits en la base anterior, sense perjudici que l'entitat beneficiària puga procedir, si així ho estima oportú, a la justificació de la totalitat de la subvenció d'una sola vegada, després de la recepció del primer pagament anticipat.
La memòria tècnica o descriptiva de l'execució dels programes subvencionats ha de permetre conéixer el nombre de beneficiaris del programa, les actuacions realitzades, el grau de compliment dels objectius proposats, els materials i la metodologia emprada i quantes altres dades es considere de rellevància. La dita memòria es realitzarà d'acord amb les instruccions i annexos que seran proporcionats a les entitats beneficiàries per la Direcció General d'Immigració.
2. El termini màxim per a la justificació de la totalitat del gasto anual objecte de subvenció i la presentació de la memòria tècnica finalitzarà el 30 de novembre de 2009, moment a partir del qual es liquidarà esta, de la qual podrà derivar-se una regularització, que implicarà l'exigència de reintegrament dels imports indegudament percebuts, en el cas que la justificació fóra insuficient.
3. Els gastos que s'han de justificar han de correspondre's amb els continguts dels projectes objecte de subvenció, no són admissibles els gastos d'actuacions que no estiguen específicament previstos en la descripció d'estos. Així mateix, no podran ser compensades les quantitats justificades corresponents a diferents projectes subvencionats a una mateixa entitat.
4. En aquells gastos subjectes a la normativa reguladora de l'Impost sobre la renda de les persones físiques, ha de ser aportada la documentació justificativa de la retenció i ingrés en l'Agència Estatal d'Administració Tributària de les quantitats corresponents per rendiments del treball, rendiments d'activitats econòmiques o per rendiments procedents de l'arrendament o subarrendament d'immobles urbans.
Així mateix, en la justificació de les retribucions de personal laboral contractat, juntament amb els corresponents fulls de salaris, han d'acompanyar-se els preceptius documents de cotització a la Seguretat Social. D'acord amb el que preveu l'article 31.2 de la Llei 38/2003, de 17 de novembre, General de Subvencions, podrà ser considerat gasto realitzat i conseqüentment justificable el relatiu al pagament dels salaris i la cotització a la Seguretat Social del mes de desembre de 2009.
Dotze. Causes i procediment de reintegrament
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
2. En cap cas, l'import de la subvenció podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que ha de dur a terme el beneficiari. En este supòsit, es reintegrarà l'excés obtingut sobre el cost de l'activitat subvencionada, així com l'exigència de l'interés de demora corresponent.
3. D'acord amb allò que ha establit l'article 37 de la Llei 38/2003, de 17 de novembre, General de Subvencions, el beneficiari reintegrarà les quantitats percebudes i l'exigència de l'interés de demora des del moment del pagament de la subvenció fins a la data en què s'acorde el reintegrament, en els casos següents:
a) Obtenció de la subvenció falsejant les condicions requerides per a això o ocultant aquelles que hagueren impedit la dita obtenció.
b) Incompliment total o parcial de l'objectiu, de l'activitat, del projecte o la no-adopció del comportament que fonamenten la concessió de la subvenció.
c) Incompliment de l'obligació de justificació o la justificació insuficient, en els termes establits en l'article 30 de la Llei General de Subvencions, i en el termini assenyalat en la base onze d'esta orde.
d) Incompliment de l'obligació d'adoptar les mesures de difusió contingudes en l'apartat g) de la base novena de la present orde.
e) Resistència, excusa, obstrucció o negativa a les actuacions de comprovació i control financer previstes en els articles 14 i 15 de la Llei General de Subvencions, així com l'incompliment de les obligacions comptables, registrals o de conservació de documents quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i la regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualsevol administració o ens públics o privats, nacionals, de la Unió Europea o d'organismes internacionals.
f) Incompliment de qualsevol de les condicions i obligacions imposades als beneficiaris amb motiu de la concessió de la subvenció que s'assenyalen en la base novena de la present orde.
g) En els altres supòsits previstos en la normativa reguladora d'esta subvenció.
4. El procediment de reintegrament de les quantitats indegudament percebudes l'iniciarà la Direcció General d'Immigració, la qual notificarà a l'interessat l'import de la subvenció que ha de ser reintegrat a la Generalitat, l'obligació que ha resultat incomplida i la motivació que justifica el reintegrament. Este procediment ha de garantir la preceptiva audiència a l'interessat, abans de l'elaboració de la resolució definitiva. Està serà notificada igualment a l'interessat i tindrà naturalesa de liquidació definitiva, a l'efecte del còmput del cobrament del deute en període voluntari de la recaptació.